Europos Parlamento rezoliucija dėl Rumunijos stojimo į Europos Sąjungą (2006/2115(INI))



Oficialusis leidinys 316 E , 22/12/2006 p. 0121 - 0124



P6_TA(2006)0512 Rumunijos stojimas Europos Parlamento rezoliucija dėl Rumunijos stojimo į Europos Sąjungą (2006/2115(INI)) Europos Parlamentas, - atsižvelgdamas į 2005 m. balandžio 25 d. pasirašytą Bulgarijos Respublikos ir Rumunijos stojimo į Europos Sąjungą sutartį [1], - atsižvelgdamas į visas savo ankstesnes rezoliucijas ir ataskaitas, parengtas nuo plėtros proceso pradžios iki šios dienos, ypač į savo paskutinę 2006 m. birželio 14 d. rezoliuciją dėl Bulgarijos ir Rumunijos stojimo [2], - atsižvelgdamas į Briuselio Europos Vadovų Tarybai ( 2006 m. birželio 15- 16 d.) pirmininkavusios valstybės narės išvadas, - atsižvelgdamas į Bendrųjų reikalų ir išorės santykių tarybos 2006 m. spalio 17 d. išvadas dėl plėtros, - atsižvelgdamas į 2006 m. rugsėjo 26 d. Komisijos pateiktą Rumunijos stebėsenos ataskaitą (COM(2006)0549) ir jos ankstesnes stebėsenos ataskaitas, - atsižvelgdamas į Europos Parlamento Pirmininko ir Komisijos Pirmininko susirašinėjimą dėl Europos Parlamento pilnateisio dalyvavimo svarstant galimą Stojimo sutarties apsaugos sąlygų veikimą, - atsižvelgdamas į Darbo tvarkos taisyklių 45 straipsnį, - atsižvelgdamas į Užsienio reikalų komiteto pranešimą ir į Piliečių laisvių, teisingumo ir vidaus reikalų bei Moterų teisių ir lyčių lygybės komitetų nuomones (A6-0421/2006), A. kadangi Rumunijos stojimas į Europos Sąjungą yra svarbus istorinis įvykis, susijęs su dideliais ekonominiais, socialiniais ir pilietiniais pokyčiais šalyje, ir kadangi šis stojimas turės teigiamą įtaką tiek Rumunijos žmonėms, tiek Europos Sąjungos vystymuisi ir sanglaudai, B. kadangi Rumunijos integracija į Europos Sąjungą prisidės prie Pietryčių Europos stabilumo ir klestėjimo, C. kadangi Rumunijos priėmimas į Europos Sąjungą sustiprins politinį ir kultūrinį Europos integracijos proceso aspektus, D. kadangi penktosios plėtros pirmasis etapas, vykęs 2004 m., turėjo teigiamų pasekmių tiek senosioms, tiek naujosioms valstybėms narėms ir kadangi, be jokios abejonės, taip bus ir su šiuo plėtros etapu, kuris užbaigs penktąją plėtrą, E. kadangi nuo tada, kai 2006 m. gegužės mėn. buvo pateikta Komisijos ataskaita, vėl galima konstatuoti didelę pažangą, kuri buvo pažymėta paskutinėje 2006 m. rugsėjo 26 d. stebėsenos ataskaitoje, F. kadangi Rumunija kartu su Bulgarija toliau stengiasi įvykdyti Stojimo sutartyje nustatytas sąlygas ir nuo 2007 m. sausio 1 d. tapti Europos Sąjungos narėmis ir kadangi Europos Parlamentas nuolat išsako pageidavimą, kad abi šios šalys įstotų vienu metu, 1. džiaugiasi Komisijos sąžiningai ir kruopščiai atliekamais Rumunijos vykdomų reformų stebėsenos darbais; 2. sveikina Rumuniją ir pritaria jos stojimui į ES 2007 m. sausio 1 d.; laukia laiku atvykstant 35 jai atstovausiančių Europos Parlamento narių, Komisijos narių ir ES institucijų pareigūnų ir pripažįsta puikius Rumunijos stebėtojų darbo Europos Parlamente nuo 2005 m. rugsėjo mėn. rezultatus; 3. pabrėžia, kad ši Europos Sąjungos plėtra, kaip ir ankstesnės, išreiškia Europos Sąjungos vieningumo ir solidarumo idėjas, kai naudos turi visos šalys ir skatinamos tokios vertybės kaip demokratija, lygybė, įvairovė ir nediskriminavimas; 4. džiaugiasi, kad 2006 m. rugsėjo 26 d. Komisijos ataskaitoje siūloma Bulgarijai ir Rumunijai stoti vienu metu; 5. džiaugiasi pasiekta didele šalies pažanga nuo tada, kai buvo paskelbta 2006 m. gegužės mėn. ataskaita, todėl pritaria siūlomai Rumunijos stojimo datai - 2007 m. sausio 1 d., tačiau primena Rumunijos institucijoms, kad po stojimo jos turėtų išlaikyti dabartinį reformų įgyvendinimo tempą; 6. palankiai vertina Rumunijos pastangas užtikrinti daugelio reformų, kurios reikalingos narystei, įgyvendinimą ir sveikina Rumunijos valdžios institucijas su per trumpą laiką pasiekta akivaizdžia pažanga; 7. primena, kad reformų procesas naudingas Rumunijai stojant į Europos Sąjungą ir kad jis naudingas siekiant šalies ekonominės gerovės ir saugumo; 8. pažymi, kad 2006 m. gegužės mėn. Komisijos ataskaitoje nurodytose srityse - teismų sistemos reformos, kovos su korupcija, mokėjimų agentūrų ir integruotos administravimo ir kontrolės sistemos sukūrimo, TSE, mokesčių rinkimo sistemų tarpusavio susiejimo - kuriose buvo siūloma imtis neatidėliotinų veiksmų, pasiekta žymios pažangos; 9. su džiaugsmu pažymi, kad Rumunija turi veikiančią rinkos ekonomiką ir BVP auga beveik 7 proc., o nedarbas siekia apie 5,5 proc.; 10. ragina valstybes nares, remiantis Bendrijos įstatymų garantuota teise į darbo jėgos judėjimo laisvę, nuo 2007 m. sausio 1 d. atverti savo darbo rinkas darbuotojams iš Rumunijos; 11. pabrėžia, kad su ES lėšų pervedimu ir būtinu bendru Rumunijos finansavimu susijęs biudžeto perskirstymas neturėtų būti vykdomas vien tik socialinių išlaidų sąskaita ir neturėtų jų mažinti; 12. ragina Rumunijos vyriausybę sustiprinti reformas, kurių ji ėmėsi, ir ragina Rumunijos institucijas paspartinti priemonių įgyvendinimą, visų pirma vaikų apsaugos srityje bei mažumų įtraukties, ypač romų ir vengrų mažumų atžvilgiu, ir psichiškai neįgalių asmenų priežiūros srityse; taigi ragina Rumuniją pašalinti visus trūkumus, trukdančius patenkinti 2005 m. ir 2006 m. Komisijos išsamių stebėsenos ataskaitų ir 2004 m. bei 2005 m. priimtų Parlamento rezoliucijų reikalavimus; 13. pažymi, kad nuo to laiko, kai buvo parengta 2006 m. gegužės mėn. Komisijos ataskaita, buvo pasiekta pažangos mažumų klausimu; primena, kad Parlamento pozicija mažumų Rumunijoje klausimu grindžiama mažumų pagarbos, pripažinimo ir paramos joms principais ir visų formų prievartos ir mažumų diskriminacijos panaikinimo principais; tikisi, kad, atsižvelgiant į politinius kriterijus, kuo skubiau bus priimtas mažumų įstatymas; pažymi, kad Europos rasizmo ir ksenofobijos kontrolės centras tęs kovos su rasizmu ir su juo susijusios diskriminacijos stebėseną po įstojimo, kaip jis tai daro visose valstybėse narėse; 14. dėl romų mažumos: ragina Rumunijos valdžios institucijas užtikrinant atitinkamą finansavimą sustiprinti reformas, kurias jos atliko apsaugos nuo institucinės prievartos, gyvenimo standartų ir būsto sąlygų gerinimo, užimtumo ir prieigos prie sveikatos apsaugos sistemos srityse; 15. dėl vengrų mažumos: ragina Rumunijos valdžios institucijas, vadovaujantis subsidiarumo ir kultūrinės savivaldos principais, atsižvelgti į vengrų mažumos lūkesčius, ypač užtikrinant atitinkamą finansavimą švietimo standartų gerinimui; 16. rekomenduoja Piliečių laisvių, teisingumo ir vidaus reikalų komitetui nuo 2007 m. sausio 1 d. toliau stebėti įvaikinimo ir vaikų apsaugos sričių reformas Rumunijoje; 17. išreiškia susirūpinimą dėl didelės ir besitęsiančios prievartos prieš moteris, kuri labiausiai matyti kalbant apie prekybą moterimis ir moterų seksualinį išnaudojimą šalies viduje ir už jos ribų (800000 aukų kasmet), bei šeimyninį smurtą, ir ragina vyriausybę, bendradarbiaujant su visuomene, atitinkamomis NVO, teismais ir policija regioniniu, valstybiniu ir tarptautiniu lygmenimis, imtis ryžtingų prevencijos, sąmoningumo didinimo ir atsakomųjų priemonių siekiant spręsti šią problemą; 18. pažymi, kad Rumunija turi paspartinti skundų, susijusių su komunistinio režimo konfiskuoto turto (ypač bažnyčios ir bendruomenių turto) grąžinimu, administravimą siekiant neapsiriboti vien tik teisės aktų lygmeniu; pabrėžia, jog šiuo tikslu reikėtų įkurti veikiantį turto fondą; 19. reikalauja, kad Rumunijos institucijos imtųsi papildomų priemonių, skirtų teisės aktų nuostatoms aplinkosaugos srityje įgyvendinti, ir ragina konsultuotis su kaimyninėmis šalimis ir plačiai taikyti atitinkamų ES teisės aktų esmę atitinkančius standartus (pvz., 2006 m. kovo 15 d. Europos Parlamento ir Tarybos direktyvą 2006/21/EB dėl kasybos pramonės atliekų tvarkymo [3]), ypatingą dėmesį skiriant stambiems kalnakasybos projektams, turintiems esminės reikšmės aplinkai (Rosios Montanos atvejis); 20. pabrėžia, kad Komisija nurodė tris sritis, kuriose, 2006 m. gegužės mėn. parengus Komisijos ataskaitą, buvo pasiekta žymios pažangos, tačiau dar būtinos papildomos pastangos: - teismų sistemos reforma ir kova su ir korupcija; - Europos Sąjungos žemės ūkio ir struktūrinių fondų paramos įsisavinimas ir valdymas; - Bendrijos teisyno taikymas tam tikruose maisto saugos sektoriuose; 21. pažymi, kad iš šių trijų sričių teismų sistemos reformos užbaigimas ir kova su korupcija yra svarbiausia, todėl turi susilaukti ypatingo Rumunijos valdžios institucijų dėmesio; 22. pritaria Komisijos sukurtai pažangos patikros ir jos rėmimo šiose srityse sistemai, ypač kai ji grindžiama specialių kriterijų nustatymu, ir ragina Rumunijos vyriausybę imtis visų reikiamų priemonių, kad būtų įgyvendinti visi lūkesčiai ir nereikėtų taikyti apsaugos nuostatų; 23. primena, kad nors laikinosios priemonės gali būti taikomos trejus metus nuo įstojimo lygiavertės priemonės visų suinteresuotų šalių interesais jau buvo taikomos ankstesnėje plėtroje; tikisi, kad ši sistema bus taikoma tik tam tikrose Komisijos nustatytose srityse, ir tik nustatytu laikotarpiu; pažymi, kad atitinkamų priemonių, skirtų deramam ES politikos krypčių įgyvendinimui užtikrinti, taikymas galėtų būti nutrauktas tik tada, jei būtų visiškai laikomasi visų Komisijos nustatytų gairių; 24. laukia 2007 m. birželio mėn. Komisijos planuojamos rengti šalių pažangos reformuojant teismų sistemą ir kovojant su korupcija ataskaitos; ragina Rumuniją panaudoti visus savo gebėjimus imantis atitinkamų priemonių; 25. reikalauja, kad Komisija nuolat informuotų Parlamentą apie Rumunijos pažangą artimiausiais mėnesiais ir kad Parlamentas toliau dalyvautų stebėsenos procese, kurį po įstojimo siūlo Komisija; 26. pabrėžia, kad Rumunijos vyriausybė privalo suprasti, jog būtina visiškai išnaudoti likusį laiką siekiant tęsti savo pastangas, kad būtų įtvirtinta pasiekta pažanga; 27. ragina dvi likusias valstybes nares, kurios dar neratifikavo Stojimo sutarties, skubiai tai padaryti; 28. ragina Komisiją numatyti pakankamai lėšų informacijos kampanijoms, padėsiančioms padidinti visuomenės informuotumą apie Rumunijos (ir Bulgarijos) stojimą; 29. paveda Pirmininkui perduoti šią rezoliuciją Tarybai ir Komisijai bei valstybių narių ir Rumunijos vyriausybėms bei parlamentams. [1] OL L 157, 2005 6 21, p. 11. [2] Priimti tekstai, P6_TA(2006)0262. [3] OL L 102, 2006 4 11, p. 15. --------------------------------------------------